KLASA: 034-05/24-01/90

URBROJ: 711-02-01/03-2024-04

Zagreb, 25. srpnja 2024.

**ALBERT VARGA**

ravnatelj Razvojne agencije TINTL

**Predmet: mišljenje na zahtjev obveznika Alberta Varge**

- daje se

Povjerenstvo za odlučivanje o sukobu interesa (dalje u tekstu: Povjerenstvo) je 14. lipnja 2024. godine zaprimilo zahtjev za davanjem mišljenja KLASA: 034-05/24-01/90, koji je podnio obveznik Albert Varga, ravnatelj Razvojne agencije Tintl.

U podnesenom zahtjevu obveznik navodi da od 20. siječnja 2023. profesionalno obnaša dužnost ravnatelja Razvojne agencije TINTL te postavlja upit smije li za vrijeme obnašanja navedene dužnosti primiti naknadu od Općine Tovarnik za rad u Povjerenstvu za otvaranje i provedbu natječajnog postupka za zapošljavanje osoba u Općini Tovarnik (dalje u tekstu: Povjerenstvo za odabir djelatnika). Nadalje, naveo je da je kao osoba koja ima iznimnog iskustva u radu s jedinicama lokalne samouprave te koja je iznimno dobro upoznata s procedurama istih, imenovan predsjednikom navedenog Povjerenstva. Također navodi da je spomenuto obavljao u svoje slobodno vrijeme, odnosno da radnje vezane za ulogu predsjednika Povjerenstva za otvaranje i provedbu natječajnog postupka za zapošljavanje osoba u Općini Tovarnik nije obavljao za vrijeme radnog vremena u Razvojnoj agenciji TINTL. Zaključno je postavio upit smije li od Općine Tovarnik primiti naknadu za prethodno izvršene radnje.

Nadalje, na dodatno traženje Povjerenstva obveznik se očitovao dopisom zaprimljenim u Povjerenstvu 24. srpnja 2024. godine, navodeći da se predmetni postupak provodio za prijam u radni odnos na određeno vrijeme u projektu „Zaželi -Brinemo o vama!“ i to za radno mjesto radnik/ca za pružanje usluge potpore i podrške u svakodnevnom životu starijim osobama i osobama s invaliditetom, čiji je nositelj Općina Tovarnik. Što se tiče znanja potrebnih za mjesto predsjednika Povjerenstva za otvaranje i provedbu natječajnog postupka za zapošljavanje osoba u Općini Tovarnik, navodi da su ključna bila znanja vezana uz provedbu natječajnog postupka za zapošljavanje osoba u Općini Tovarnik, dakle znanja vezana za provedbu samog natječajnog postupka u jedinicama lokalne samouprave, kao i prethodna znanja vezano uz provedbu projekata iz programa ZAŽELI, a koja je stekao dugogodišnjim radom na projektima i suradnji s jedinicama lokalne samouprave, čak i prethodno zapošljavanju u Razvojnoj agenciji TINTL. Navodi da je Povjerenstvo imenovano od strane Općine Tovarnik, kao i da je Povjerenstvo radilo na provedbi prethodno navedenog natječaja 15 sati. Nadalje navodi da je temeljem Odluke o naknadama članovima radnih tijela koja imenuje općinsko vijeće i općinski načelnik, koje je donijelo Općinsko vijeće Općine Tovarnik 06. prosinca 2024. godine, propisano da pravo na naknadu u visini 100 kuna neto za svaki započeti sat rada ima svaki predsjednik radnog tijela, bez obzira je li zaposlen u Općini Tovarnik ili ne. Dodaje i da su predmetni natječaj provodili zaposlenici Općine Tovarnik, odnosno u Povjerenstvu za otvaranje i provedbu natječajnog postupka nije sudjelovala niti jedna osoba s područja Općine Tovarnik, a sve kako bi se spriječio sukob interesa. Zaključno je navedeno da predmetno zapošljavanje nije vezano uz Razvojnu agenciju TINTL, odnosno da se ne radi o zapošljavanju u Razvojnoj agenciji TINTL, već se radi o zapošljavanju u Općini Tovarnik, koja je prethodno zaposlila i voditelja i asistenta predmetnog projekta, koji su zaposleni u Općini Tovarnik i koji će raditi na provedbi predmetnog projekta. Na kraju navodi da Razvojna agencija TINTL neće sudjelovati niti u provedbi predmetnog projekta, već će isti provoditi prethodno spomenuti voditelj i asistent projekta zaposleni u Općini Tovarnik.

U prilogu očitovanja je dostavljena i Odluka o imenovanju Povjerenstva za odabir djelatnika i Odluka o naknadama članovima radnih tijela koje imenuje općinski načelnik i općinsko povjerenstvo.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21. i 36/24., u daljnjem tekstu: ZSSI) na 56. sjednici održanoj 25. srpnja 2024. godine, obvezniku daje mišljenje kako slijedi.

Uvidom u Odluku o imenovanju Povjerenstva za odabir djelatnika za rad u sklopu programa „Zaželi- Brinemo o vama!" - Općina Tovarnik, utvrđeno je da se istom odlukom imenuje Povjerenstvo za odabir djelatnika koji su podnijeli prijave na oglas od 22. travnja 2024., za rad u sklopu projekta „Zaželi-Brinemo o vama! , na području Općine Tovarnik, a sve temeljem Odluke Ministarstva rada, mirovinskog sustava, obitelji i socijalne politike o financiranju od 7. ožujka 2024. godine i Ugovora o dodjeli bespovratnih sredstava za projekte koji se financiraju iz Europskog socijalnog fonda plus, Programa Učinkoviti ljudski potencijali 2021.-2027., kodni broj: SF.3.4.11.01.0429 „Zaželi - prevencija institucionalizacije - općina Tovarnik“.

Uvidom u navedenu odluku također je utvrđeno da je u Povjerenstvo za odabir djelatnika za predsjednika imenovan Albert Varga, uz još dva člana.

Uvidom u Odluku o naknadama članovima radnih tijela koja imenuju općinsko vijeće i općinski načelnik, objavljenu u Službenom vjesniku Općine Tovarnik 6. prosinca 2021. godine, utvrđeno je da se istom utvrđuje visina naknade članovima radnih tijela (komisije, odbori, povjerenstva i sl.) koje imenuju općinsko vijeće i općinski načelnik. Člankom 2. Odluke propisano je da pravo na naknadu u visini 100 kn nęto za svaki započeti sat rada ima svaki predsjednik radnog tijela, bez obzira jeli zaposlen u Općini Tovarnik ili ne, koji prisustvuje na sjednici radnog tijela ili obavlja bilo kakav drugi posao određen odlukom o imenovanju radnog tijela.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. istog članka propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavaka 2. i 3. navedenog članka.

Povjerenstvo ističe da je iz obveznikova zahtjeva za mišljenjem, a osobito dopune zahtjeva, vidljivo da je za obavljanje funkcije predsjednika Povjerenstva za odabir djelatnika potrebno stručno znanje, koje je sam obveznik obrazložio da ima, a koja su znanja vezana za provedbu samog natječajnog postupka u jedinicama lokalne samouprave, kao i prethodna znanja vezano uz provedbu projekata iz programa „ZAŽELI,“ a koja je stekao dugogodišnjim radom na projektima i suradnji s jedinicama lokalne samouprave, čak i prethodno zapošljavanju u Razvojnoj agenciji TINTL. Također, obveznik je obrazložio da su predmetni natječaj provodili zaposlenici Općine Tovarnik, odnosno u Povjerenstvu za otvaranje i provedbu natječajnog postupka nije sudjelovala niti jedna osoba s područja Općine Tovarnik, a sve kako bi se spriječio sukob interesa, a dostavio je na uvid Povjerenstvu i akt kojim je propisana naknada za rad u Povjerenstvu za odabir djelatnika. Također je Povjerenstvo utvrdilo i da nije utvrđen odnos povezanosti Razvojne agencije TINTL u kojoj obveznik obnaša dužnost i Općine Tovarnik u kojoj je imenovan za predsjednika Povjerenstva. Povjerenstvo smatra da se u konkretnom slučaju radi o obavljanju stručnih poslova čija je svrha zakonita provedba postupka zapošljavanja, kao i da se radi o poslovima koji su po svojoj prirodi privremenog, odnosno povremenog karaktera.

Slijedom svega navedenog, obveznik Albert Varga može istodobno uz obnašanje dužnosti ravnatelja Razvojne agencije TINTL sudjelovati u radu Povjerenstva za odabir djelatnika te za to primiti naknadu, ali je navedenu naknadu dužan prijaviti u svojoj imovinskoj kartici sukladno članku 11. ZSSI-a.

Stoga je Povjerenstvo dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Albert Varga, elektroničkom dostavom
2. Objava na internetskoj stranici Povjerenstva
3. Pismohrana